b"\n_START_ARTICLE_\nSmokey Robinson\n_START_SECTION_\nTidlig karriere\n_START_PARAGRAPH_\nI 1955 starta Robinson, vennen Ronald White og skolekameratene Pete Moore, Clarence Dawson og James Grice sanggruppa The Five Chimes. I 1957 erstatta Emerson Rogers og Bobby Rogers Dawson og Grice, og gruppa skifta navn til The Matadors. Emerson dro etter kort tid i milit\xc3\xa6ret. og s\xc3\xb8stera Claudette Rogers, som seinere gifta seg med Robinson, overtok hans plass i gruppa, som da valgte \xc3\xa5 endre navn nok en gang, n\xc3\xa5 til The Miracles._NEWLINE_I 1957 m\xc3\xb8tte Robinson Berry Gordy, som s\xc3\xa5 det store potensialet i gruppa. I februar 1958 hjalp han dem med den f\xc3\xb8rste plateutgivelsen, \xc2\xabGot a Job\xc2\xbb, som vakte en viss oppsikt. De gav ut flere singler p\xc3\xa5 plateselskapa End og Chess. Robinson foreslo for Gordy at denne burde starte sitt eget plateselskap, noe han gjorde i 1959, da han stifta Tamla Records, som seinere blei omorganisert og fikk navnet Motown. Miracles var blant de f\xc3\xb8rste som tegna kontrakt med det nye selskapet. Samarbeidet mellom Robinson og Gordy var essensielt for Motown, b\xc3\xa5de \xc3\xb8konomisk og kreativt, og i 1961 blei Robinson utnevnt til visepresident (\xc2\xabavdelingsdirekt\xc3\xb8r\xc2\xbb), ei stilling han hadde s\xc3\xa5 lenge Gordy dreiv selskapet.\n_START_SECTION_\nSolokarriere\n_START_PARAGRAPH_\nSamtidig som han jobba i Motown, starta Robinson som soloartist. LP-en Smokey kom i 1973, samme \xc3\xa5r som singelen \xc2\xabSweet Harmony\xc2\xbb, som var tilegna The Miracles. L\xc3\xa5ter med h\xc3\xb8ye listeplasseringer de kommende \xc3\xa5ra var \xc2\xabBaby That's Backatcha\xc2\xbb  og \xc2\xabI am I am\xc2\xbb (1975), \xc2\xabThere Will Come A Day (I'm Gonna Happen To You)\xc2\xbb (1977), \xc2\xabCruisin'\xc2\xbb (1979), \xc2\xabLet Me Be The Clock\xc2\xbb (1980), \xc2\xabBeing with You\xc2\xbb (1981), \xc2\xabTell Me Tomorrow\xc2\xbb (1982) og \xc2\xabI've Made Love To You A Thousand Times\xc2\xbb (1983). Han spilte ogs\xc3\xa5 inn musikken til filmen Big Time (1977).\n_START_SECTION_\nSeinere \xc3\xa5r\n_START_PARAGRAPH_\nP\xc3\xa5 midten av 1980-tallet blei Robinson avhengig av kokain. B\xc3\xa5de musikken og privatlivet led sterkt under dette. I 1986 blei han og Claudette skilt. Han lyktes imidlertid \xc3\xa5 komme unna kokainen, noe han mener Gud hjalp han til. Karrieren tok seg opp igjen med l\xc3\xa5ter som \xc2\xabJust to See Her\xc2\xbb (1987, Grammy-pris) og \xc2\xabOne Heartbeat\xc2\xbb. _NEWLINE_I 1987 blei han innvalgt i Rock and Roll Hall of Fame som soloartist, en mye omdiskutert avgj\xc3\xb8relse, da mange mener at det var heile gruppa The Miracles som burde v\xc3\xa6rt hedra. I 2012 fikk imidlertid de \xc3\xb8vrige medlemmene av den originale gruppa plass i galleriet sammen med fem andre grupper som tidligere hadde v\xc3\xa6rt ansett som backingmusikere for ulike hovedsangere._NEWLINE_I 1988 blei Motown solgt til MCA, og Robinson trakk seg da fra stillinga som visepresident. Han spilte inn albumet Love, Smokey p\xc3\xa5 Motown i 1990, men forlot s\xc3\xa5 selskapet. I 1991 kom Double Good Everything SBK Records. \xc3\x85tte \xc3\xa5r seinere vendte han tilbake til Motown (n\xc3\xa5 eid av Universal Music Group) med albumet Intimate (1999). Samme \xc3\xa5r fikk han Grammy-prisen for sin samla karriere (Lifetime Achievement Award). _NEWLINE_Etter dette har Robinson hatt mer sporadiske opptredener. I 2003 var han gjestedommer i American Idol, i 2007 opptr\xc3\xa5dte han i seriens finaleshow og i 2009 deltok han som instrukt\xc3\xb8r. I 2004 gav han ut gospel-plata Food for the Spirit, og i 2006 kom Timeless Love. Seinere utgivelser har v\xc3\xa6rt Time flies when you're having fun (2009) med gjesteopptredener av India Arie, Carlos Santana og Joss Stone og Smokey & Friends (2014) med blant annet Elton John, Steven Tyler, Mary J. Blige, James Taylor og Sheryl Crow._NEWLINE_I mai 2006 blei han utnevnt til \xc3\xa6resdoktor i musikk ved Howard University, og i 2009 ved Berklee College of Music._NEWLINE_20. mars 2009 fikk The Miracles som gruppe ei stjerne p\xc3\xa5 Hollywood Walk of Fame. Robinson var til stede sammen med Bobby Rogers, Pete Moore, Claudette Robinson, Gloria White (som representerte sin avd\xc3\xb8de mann, Ronnie White) og Billy Griffin. Fra tidligere hadde Robinson ei stjerne som soloartist._NEWLINE_Robinson har hatt ansvaret for og sunget i en rekke filmer og tv-serier. Han har ogs\xc3\xa5 hatt en del mindre skuespiller-opptredener.\n_START_SECTION_\nPrivatliv\n_START_PARAGRAPH_\nSmokey Robinson var gift med Claudette Rogers fra 1959 til 1986. De har to barn sammen. S\xc3\xb8nnen Berry er oppkalt etter Motowns direkt\xc3\xb8r Berry Gordy, og dattera Tamla etter plateselskapets f\xc3\xb8rste navn. Fra 2002 er Robinson gift med Frances Glandney. _NEWLINE_En onkel gav Robinson tilnavnet \xc2\xabSmokey Joe\xc2\xbb p\xc3\xa5 grunn av interessen for cowboyfilmer."